钦定古今图书集成/理学汇编/经籍典/第138卷 > 《汉韩婴诗外传二》 > 《泮水》
## 钦定古今图书集成/理学汇编/经籍典/第138卷 > 《汉韩婴诗外传二》 > 《泮水》

夫散其本教而待之刑辟，犹决其牢而发以毒矢也，
亦不哀乎？故曰未可杀也。昔者先王使民以礼，譬之
如御也。刑者鞭策也，今犹无辔御而鞭策以御也。欲
马之进则策其后，欲马之退则策其前，御者以劳，而
马亦多伤矣。今犹此也，上忧劳而民多罹刑。《诗》曰：“人
而无礼，胡不遄死。”为上无礼则不免乎患；为下无礼
“则不免乎刑；上下无礼，胡不遄死？”康子避席再拜曰：
“仆虽不敏，请承此语矣。”孔子退朝，门人子路难曰：“父
子讼道邪？”孔子曰：“非也。”子路曰：“然则夫子胡为君子
而免之也？”孔子曰：“不戒责成，害也；慢令致期，暴也；不
教而诛，贼也。君子为政，避此三者。且《诗》曰：‘载色载笑，
匪怒伊教’。”